
Predlog odloka o spremembah in dopolnitvah Odloka o sprejetju zazidalnega načrta za obrtno-transportno cono ob Markišavski cesti v Murski Soboti (poslovni objekt) 


	
	 O B R A Z L O Ž I T E V
M E S T N E   U P R A V E 


PRAVNA PODLAGA 

Postopek izdelave in sprejemanja predmetnega akta poteka na podlagi Zakona o prostorskem načrtovanju ZPNačrt (Uradni list RS, št. 33/07, 70/08-ZVO-1B, 108/09; 80/10-ZUPUDPP in 43/11-ZKZ-C, 57/12, 57/12 - ZUPUDPP-A, 109/12, 35/13 - Skl.US) in na podlagi Pravilnika o vsebini, obliki in načinu priprave občinskega podrobnega prostorskega načrta (Uradni list RS, št. 99/2007).

ZPNačrt, dopušča, da se zaradi manjših sprememb akt lahko izvede po skrajšanem postopku, kar pomeni, da se skrajša čas za zbiranje smernic in mnenj iz 30 na 15 dni, enako pa tudi velja za javno razgrnitev.
Prostorski akt, katerega se s tem postopkom spreminja in dopolnjuje, je bil sprejet z Odlokom o sprejetju zazidalnega načrta za obrtno-transportno cono ob Markišavski cesti v Murski Soboti (Uradni list RS, št. 27/1999) ter Odlokom o spremembah in dopolnitvah odloka o sprejetju zazidalnega načrta za obrtno-transportno cono ob Markišavski cesti v Murski Soboti (za namen TC Merkur), (Uradni list RS, št. 112/2007). 
Z uveljavitvijo sprememb in dopolnitev zazidalnega načrta se bo delno preklical prostorski akt Odlok o sprejetju zazidalnega načrta za obrtno-transportno cono ob Markišavski cesti v Murski Soboti (Uradni list RS, št. 27/1999) v delu, ki se bo na novo definiral.

V občinskem prostorskem načrtu Mestne občine Murska Sobota (Uradni list RS, št. 63/2014) je predmetno območje opredeljeno kot zazidljivo. Območje spada v enoto urejanja prostora SO85, s podrobnejšo namensko rabo BD – površine drugih območij (nakupovalni centri, sejmišča.. in podobno). V določbah 89. člena OPN je navedeno, da se upoštevajo prostorsko izvedbeni pogoji, ki so določeni v veljavnih zazidalnih načrtih. 
RAZLOGI IN CILJI ZA SPREJEM AKTA

Investitor poslovnega objekta želi na svoji parceli graditi drugačen objekt kot ga dovoljuje veljavni prostorski akt. 
Čeprav določbe veljavnega akta dovoljujejo nekatera odstopanja, objekt kot ga želi imeti investitor, ni dopusten. Za pridobitev gradbenega dovoljenja je tako potrebna sprememba določb veljavnega akta. Ker se spremembe in dopolnitve zazidalnega načrta nanašajo samo na posamični poseg v prostor, ki ne vpliva na celovitost načrtovanih prostorskih ureditev ter na rabo sosednjih zemljišč in objektov, se izvede skrajšani postopek sprememb in dopolnitev zazidalnega načrta po določilih Zakona o prostorskem načrtovanju. S predloženim gradivom investitorju omogočamo, da bo gradil svoj objekt v spremenjenih dimenzijah kot jih dopušča veljaven odlok. Druga določila v bistvu samo »posodabljamo« in usklajujemo z novejšimi predpisi in zahtevami nosilcev urejanja prostora saj je osnovni odlok že iz leta 1999.

Ob uveljavitvi tega novega akta bodo določila trenutno veljavnega odloka v delu, ki se bo na novo urejal, preklicana. 

OCENA STANJA

Na predmetnem ožjem območju, kjer je po veljavnem prostorskem aktu že predvidena gradnja novega poslovnega objekta v dimenzijah 14,00 x 18,00 m, investitor želi zgraditi večji objekt z razgibano obliko tlorisa v približnih dimenzijah 23,95 x 32,27 m, od tega v večji meri kot nadstrešnica. Gradnja je predvidena na parcelah št. 3832 in 3833, obe k.o. Murska Sobota. Parceli v tem delu nista pozidani.

Zemljišče je stavbno, vendar še nepozidano. V neposredni bližini je obstoječa komunalna infrastruktura in zagotovljeni dostopi na javne poti. 

FINANČNE IN DRUGE POSLEDICE

Izdelavo spremembe zazidalnega načrta ter potrebne strokovne podlage financira investitor. 

PRIPRAVLJAVEC, NAROČNIK TER IZDELOVALEC PROSTORSKEGA AKTA

Pripravljavec prostorskega akta je Mestna občina Murska Sobota.

Pobudo za izdelavo novega prostorskega akta je podal investitor oz. pobudnik NOX d.o.o. Kuzma 78, 9263 Kuzma, ki je tudi zagotovil sredstva za izdelavo akta.

Osnutek prostorskega akta je izdelal ZEU-DNI d.o.o., Ul. Staneta Rozmana 5, Murska Sobota.
POSTOPEK IZDELAVE PROSTORSKEGA AKTA

V tabeli so navedena že izvedena dejanja in še potrebne nadaljnje aktivnosti:

	11.6.2014
	Pobuda investitorja z idejno zasnovo 

	 3.9.2014
	Župan sprejel Sklep o pričetku

	21.10.2014
	Objava Sklepa o pričetku, Uradni list RS, št. 75/2014

	4.11.2014
	Sklep o pričetku objavljen na občinskem spletu

	›
	Priprava osnutka akta 

	27.10.2014
	Vloga za izdajo in pridobitev smernic NUP v roku 15 dni in vloga na MOP za izdajo odločbe glede izdelave CPVO

	7.11.2014
	MOMS izda svoje smernice k aktu

	10.11.2014
	Odločba MOP – št. 35409-239/2014/2,  da CPVO ni treba izvesti

	25.11.2014
	Načrtovalec ZEU-DNI d.o.o. posreduje vse zbrane smernice

	›
	Priprava dopolnjenega osnutka spr. ZN in usklajevanje s posameznimi nosilci urejanja prostora 

	30.12.2014
	Župan sprejel Sklep z javnim naznanilom glede javne razgrnitve in javne obravnave

	15.1.2015
	V Soboških novinah podana objava glede javne razgrnitve in javne obravnave

	19.1.2015
	Sklep o javni razgrnitvi objavljen v Uradnem listu RS, št. 4/2015

	20.1.2015
	Sklep z javnim naznanilom o javni razgrnitvi objavljen na občinskem spletu in na oglasni deski MOMS

	27.1.– 11.2.
	Javna razgrnitev na sedežu MČ in uprave MOMS  -  najmanj 15 dni

	›
	Poslana vabila svetnikom in medijem

	›
	Objave vabil na javno obravnavo v medijih

	4.2.2015
	Javna obravnava –  velika dvorana MOMS ob 17.00 uri

	›
	Priprava stališč do pripomb (pripomb ni bilo, na vprašanja so bili podani odgovori)

	feb., marec 2015
	Pridobitev vseh pozitivnih mnenj na končni predlog v roku 15 dni

	
	Odbor za urbanizem in urejanje prostora ter gospodarsko infrastrukturo, pred sejo

	
	Po poslovniku Mestnega sveta se predlaga skrajšani postopek za sprejem predloga sprememb in dopolnitev odloka - I. in II. obravnava na seji Mestnega sveta

	
	Javna objava stališč do pripomb na spletni strani občine in na oglasni deski MOMS (objava vprašanj in odgovorov)

	
	po sprejetju objava Odloka v Uradnem listu RS in na spletni strani občine


V skladu s 85. členom Poslovnika Mestnega sveta Mestne občine Murska Sobota - UPB (Uradni list RS, št. 49/2010) se predlaga sprejem odloka po skrajšanem postopku. Ta člen pravi, da Mestni svet lahko na obrazložen predlog predlagatelja odloči, da bo na isti seji opravil obe obravnavi odlokov ali drugih aktov, ki se sprejemajo po dvofaznem postopku, če gre, (med drugim), za manj zahtevne spremembe in dopolnitve odlokov. 
OPIS ZASNOVE

Območje sprememb in dopolnitev zazidalnega načrta se nahaja na severovzhodnem delu mesta Murska Sobota. Na severu ga omejuje regionalna cesta – Markišavska ulica, na vzhodu melioracijski jarek, na jugu železniška proga Murska Sobota–Hodoš in na zahodu zemljišče, kjer že poteka gradnja poslovne stavbe.

Na predmetnih parcelah ob Markišavski ulici, se bo lahko zgradil poslovni objekt s povečanimi dimenzijami. V naravi je stavbno zemljišče še nepozidano. V osnovnem zazidalnem načrtu je bil predviden objekt v dimenzijah 14,00 x 18,00 m, sedaj so predvidene povečane dimenzije. Večino objekta predstavlja nadstrešnica, kjer se bo vršil nakup in prodaja avtomobilov. Poleg je manjši objekt s trgovino in drugimi spremljajočimi prostori.
Na parceli se uredijo tudi parkirišča ter zelene površine. Priključki na komunalno infrastrukturo in na državno cesto se morajo izvesti pod pogoji nosilcev urejanja prostora.
Natančnejšo obrazložitev, ki je v prilogi, je podal tudi izdelovalec prostorskega akta ZEU-DNI d.o.o..

CELOVITA PRESOJA VPLIVOV NA OKOLJE 

Ministrstvo za okolje in prostor, Direktorat za okolje je izdal odločbo št. št. št. 35409-239/2014/2 z dne 4.11.2014 s katero se je ugotovilo, da izdelava celovite presoje vplivov na okolje ni potrebna. 

SMERNICE IN MNENJA K IZDELAVI PROSTORSKEGA AKTA

V postopku izdelave predmetnega prostorskega akta so bile zaprošene tudi smernice vseh pristojnih služb oz. nosilcev urejanja prostora (NUP), kot je bilo določeno v Sklepu o pričetku izdelave tega akta. Smernice s podanimi pogoji so v pripravljenem gradivu upoštevane.
Ker so spremembe odloka in grafičnih podlog minimalne in so v gradivu pogoji iz smernic tudi že upoštevani, smo gradivo podali v zbiranje končnih mnenj.  V času priprave tega gradiva je bilo prejetih večina pozitivnih mnenj.  
PRIPOMBE PREJETE V ČASU JAVNE RAZGRNITVE IN STALIŠČA 

Javna razgrnitev je bila izvedena na sedežu uprave MOMS, gradivo je bilo razgrnjeno tudi na Mestni četrti Murska Sobota. V času javne razgrnitve, ki je potekala od 27. januarja 2015 do vključno 11. februarja 2015 ni bilo prejetih pisnih pripomb.

Na javni obravnavi dne 4. februarja 2015 ob 17.00 uri v veliki sejni dvorani Mestne občine Murska Sobota tudi ni bilo podanih pripomb, bila pa so zastavljena vprašanja o gradivu, na katera so se podali odgovori. Vprašanja so zapisana v tabeli s podanimi odgovori. 

	PRIPOMBA


	Gospod Sečko – vprašal je ali je objekt namenjen izrecno prodaji vozil ali se bo tu avtomobile razgrajevalo in prodajalo po delih.

Gospod Časar – vprašal je ali bo vseeno možno dobiti dovoljenje za predelavo oz. razgradnjo avtomobilov. Kot drugo pa je vprašal kakšen gospodarski razvoj se pričakuje z izvajanjem te dejavnosti.



	STALIŠČE
	Odgovor je bil podan na obe vprašanji:

g. Leon Cigüt – ZEU-DNI d.o.o. je pojasnil, da investitor tu namerava izvrševati prodajo in nakup rabljenih avtomobilov. Predelave ne bo izvajal. Z izvajanjem dejavnosti se pričakuje, da bo to prineslo nekaj dodatnih zaposlitev. 



	PRIPOMBA


	Gospod Bohar – vprašal je kako je urejen uvoz in izvoz na glavno cesto.



	STALIŠČE
	Odgovor:

g. Leon Cigüt – ZEU-DNI d.o.o. je pojasnil, da je to državna cesta in, da so bile pridobljene smernice z Direkcije RS za ceste, ki so v gradivu upoštevane.



	PRIPOMBA


	Gospa Škafar – vprašala je ali so ob objektu predvidena parkirišča.



	STALIŠČE
	Odgovor:

g. Leon Cigüt – ZEU-DNI d.o.o. je pojasnil, da so parkirišča predvidena in vrisana, predvideno je tudi eno parkirišče za invalide.




OBSEG PRILOŽENEGA GRADIVA: 
· Predlog odloka o spremembah in dopolnitvah odloka o sprejetju zazidalnega načrta za obrtno-transportno cono ob Markišavski cesti v Murski Soboti (poslovni objekt);

· Predlog odloka o spremembah in dopolnitvah odloka o sprejetju zazidalnega načrta za obrtno-transportno cono ob Markišavski cesti v Murski Soboti (poslovni objekt) z obrazložitvami k posameznim členom predloga odloka;

· Obrazložitev Mestne uprave MOMS – postopki izdelave akta;

· Obrazložitev prostorskega načrtovalca ZEU-DNI d.o.o. – vsebinske ureditve;

· Odlok o sprejetju zazidalnega načrta za obrtno-transportno cono ob Markišavski cesti v Murski Soboti (Uradni list RS, št. 27/1999);

· GRAFIČNO GRADIVO:

- ureditvena situacija z novimi posegi – širše območje, 

- ureditvena situacija z novim posegom – ožje območje,

- prikaz območja na letalskem posnetku,

- ureditvena situacija – zazidalni načrt iz leta 1999.

Pripravili:

Oddelek za infrastrukturo, okolje in prostor ter gospodarske javne službe, Mestna občina Murska Sobota 
ter izdelovalec akta, ZEU-DNI d.o.o., Ul. Staneta Rozmana 5, Murska Sobota
5

